Lucia Laudoniu

Mgr. Lucia Laudoniu, PhD. (* 18. október 1987, Nitra) je slovenská historička, muzikologička, publicistka a výtvarníčka taliansko-rumunského pôvodu a talianskej národnosti.

Štúdium a špecializácia 
Lucia Laudoniu študovala v rokoch 20072012 na Filozofickej fakulte Univerzity Komenského v Bratislave odbor dejiny a teória umeniašpecializácia muzikológia. Po ukončení štúdia hudobnej vedy absolvovala interné doktorandské štúdium v odbore všeobecné dejiny na Katedre všeobecných dejín Univerzity Komenského v Bratislave. V rámci doktorandského štúdia v rokoch 20122016 realizovala pedagogickú činnosť na svojej alma mater, kde viedla prednášky zamerané na dejiny európskej artificiálnej hudby v kontexte doby, seminár o osobnosti Giuseppe Verdiho v talianskej kultúre a spoločnosti 19. storočia a jednosemestrálny kurz k dejinám Rumunska.

Venuje sa kultúrnym dejinám neolatinských národov, predovšetkým Talianska a Rumunska, cirkevným dejinám ortodoxnej cirkvi v Rumunsku a kultúrno-religióznym kontaktom východného ortodoxného kresťanstva s románskym prostredím západnej Európy. Ako historička opery sa špecializuje na vokálnu hudbu a operu románskych krajín do 19. storočia vrátane dejín operného spevu v Taliansku a tradície hispánskej zarzuely.

Prispieva pre slovenský operný portál Opera Slovakia a pre webový časopis o dejinách Magistra História. Pre online denník o hudbe v Česku Opera Plus pripravovala v roku 2017 seriál o veľkých operných tenoroch minulosti.  
Od roku 2020 pôsobí v redakcii konzervatívneho portálu Christianitas, kde publikuje populárno-náučné články zamerané na východné kresťanstvo a na latinský jazyk, z ktorého aj prekladá.

Umelecká tvorba 
Autorka je zrakovo handicapovaná umelkyňa. V oblasti výtvarného umenia sa venuje tvorbe domácich oltárov a kresbe pastelov. V diele autorky dominujú portréty osobností z dejín Talianska a sakrálne motívy v byzantskom a gotickom štýle. Práce autorky sa príležitostne predávajú na aukčných portáloch.

Výber z publikačnej činnosti 
 Skíty Prodromu a Lacu – centrá rumunského monasticizmu na hore Athos v 19. storočí. In: Byzantinoslovaca V. : zborník k životnému jubileu Tatiany Štefanovičovej. Bratislava : STIMUL 2014. ISBN 978-80-8127-122-9
 Dejiny hudby do 19. storočia. Bratislava : Hlbiny 2015. ISBN 9788089743070
 Simon Boccanegra : o demokracii v renesančnom Janove, zápase dvoch miest a o osude jednej opery = Simon Boccanegra : über die Demokratie im Genua der Renaissance, den Kampf zweier Städte und das Schicksal einer Oper = Simon Boccanegra : democracy in Renaissance Genoa, the battle of two cities and the fate of one opera. In: Simon Boccanegra : opera v troch dejstvách s prológom v talianskom jazyku. Bratislava : SND, 2016 (v spolupráci s historikom prof. Miroslavom Danišom)
 Svätý Štefan Moldavský - ochranca kresťanskej Európy. In: Odkaz sv. Cyrila a Metoda - Mesačník Pravoslávnej cirkvi na Slovensku, č. 7/2017. Ročník LXIII/2017. ISSN 0139-9012

Referencie

Externé odkazy 
 Prezentácia monografie Lucie Laudoniu z edície učebné texty na stránkach Univerzity Komenského v Bratislave

Slovenskí muzikológovia
Slovenskí historici
Slovenskí publicisti
Osobnosti z Nitry